Zmenený a doplnený návrh SMERNICA EURÓPSKEHO PARLAMENTU A RADY o trestných sankciách za obchodovanie s využitím dôverných informácií a manipuláciu s trhom (predložený v súlade s článkom 293 ods. 2 ZFEÚ) /* COM/2012/0420 final - 2011/0297 (COD) */





1. KONTEXT NÁVRHU Komisia 20. októbra 2011 prijala návrh smernice Európskeho parlamentu a Rady o trestných sankciách za obchodovanie s využitím dôverných informácií a manipuláciu s trhom. Tento návrh postúpila Európskemu parlamentu a Rade 20. októbra 2011. Hospodársky a sociálny výbor predložil svoje stanovisko 28. marca 2012. Od marca 2011 prebiehajú vyšetrovania v súvislosti s možnou manipuláciou s referenčnými hodnotami EURIBOR a LIBOR pre medzibankové úverové sadzby zo strany niekoľkých bánk. Existovalo podozrenie, že banky poskytli odhady úrokovej sadzby, za ktorú mali prijať ponuky na financovanie, ktoré sa však odlišovali od sadzby, ktorú by prijali v praxi. V dôsledku toho mohla byť úroveň sadzieb EURIBOR a LIBOR, ktoré sa používajú ako referenčná hodnota na prijímanie úverov a ako referenčná hodnota na oceňovanie mnohých finančných nástrojov, ako napr. úrokových swapov, pozmenená a integrita sadzieb EURIBOR a LIBOR mohla byť spochybnená. V odhadoch jednotlivých prispievajúcich bánk boli navyše trhu poskytnuté zavádzajúce informácie o ich pravdepodobných nákladoch na financovanie. Komisia posúdila, či by sa na možnú manipuláciu s referenčnými hodnotami vrátane sadzieb LIBOR a EURIBOR mohol vzťahovať jej návrh nariadenia o obchodovaní s využitím dôverných informácií a o manipulácii s trhom a súvisiaci návrh smernice o trestných sankciách za obchodovanie s využitím dôverných informácií a manipuláciu s trhom, prijatý v októbri 2011. Rovnako aj Európsky parlament zdôraznil dôležitosť tejto veci. Vzhľadom na to, že na referenčné hodnoty sa v súčasnosti nevzťahuje ani jeden z návrhov, Komisia konštatovala, že priama manipulácia s referenčnými hodnotami nespadá do rozsahu pôsobnosti ani jedného z návrhov. Hoci môže byť pre príslušný orgán ťažké alebo nemožné preukázať, že manipulácia s referenčnou hodnotou mala vplyv na cenu súvisiacich finančných nástrojov, akákoľvek skutočná manipulácia s významnými referenčnými hodnotami alebo pokus o ňu môže mať vážny vplyv na dôveru trhu a mohla by viesť k významným stratám pre investorov a k narušeniam reálnej ekonomiky, a to vzhľadom na rozšírené používanie referenčných indexov ako referenčných sadzieb, napr. pre úrokové swapy a hypotéky s premenlivou úrokovou sadzbou. Je preto dôležité objasniť, že príslušné orgány by mali mať možnosť ukladať administratívne sankcie, pokiaľ ide o porušenie súvisiace s manipuláciou s trhom v týchto prípadoch, a to bez nutnosti dokazovať alebo preukazovať súvisiace záležitosti, ako napr. cenový účinky. Takisto je dôležité, aby sa prijali všetky nevyhnutné kroky s cieľom predísť takejto manipulácii a umožniť príslušným orgánom prácu na ukladaní sankcií a uľahčiť im ju. Prísny právny rámec bude mať na tento druh správania spoľahlivý odrádzajúci účinok, čím sa ochránia investori a obnoví dôvera trhu. Tieto regulačné kroky by mali zahŕňať trestné sankcie. Preto s cieľom obsiahnuť manipuláciu s referenčnými hodnotami a zaistiť, aby úmyselná manipulácia s referenčnými hodnotami bola trestným činom, Komisia navrhuje zmeniť a doplniť svoj návrh smernice. 2. PRÁVNE PRVKY NÁVRHU 2.1. Právny základ Zmenený a doplnený návrh vychádza z článku 83 ods. 2 ZFEÚ a predkladá sa v súlade s článkom 293 ods. 2 ZFEÚ. 2.2. Subsidiarita a proporcionalita Podľa zásady subsidiarity (článok 5 ods. 3 ZEÚ) opatrenia na úrovni Únie by sa mali prijať len vtedy, keď predpokladané ciele nemôžu uspokojivo dosiahnuť samotné členské štáty, a preto je možné z dôvodu rozsahu alebo účinkov navrhovaných opatrení ich lepšie dosiahnuť na úrovni Únie. Cezhraničný rozmer mnohých referenčných hodnôt a subjektov, ktoré údajmi prispievajú do týchto referenčných hodnôt, ako aj medzinárodný charakter mnohých finančných nástrojov, ktoré môžu byť ovplyvnené akoukoľvek manipuláciou s referenčnými hodnotami, znamená, že existuje reálne riziko, že reakcie na manipuláciu s referenčnými hodnotami na vnútroštátnej úrovni by sa pri absencii opatrení na úrovni Únie obchádzali alebo by boli neúčinné. V tomto kontexte sa opatrenia na úrovni Únie javia byť z hľadiska zásady subsidiarity vhodné. V rámci zásady proporcionality sa vyžaduje, aby bol akýkoľvek zásah zameraný na dosiahnutie cieľov a nešiel nad rámec toho, čo je nevyhnutné na dosiahnutie týchto cieľov. Táto zásada bola významným faktorom pri vypracúvaní tohto návrhu. 2.3. Podrobné vysvetlenie návrhu Potrebné sú tieto zmeny návrhu smernice o trestných sankciách za obchodovanie s využitím dôverných informácií a manipuláciu s trhom: · zmena a doplnenie vymedzení pojmov (článok 2) s cieľom zahrnúť vymedzenie pojmu „referenčné hodnoty“; · zmena a doplnenie trestného činu manipulácie s trhom (článok 4) s cieľom zachytiť manipuláciu so samotnými referenčnými hodnotami; · zmena a doplnenie trestného činu „podnecovania, napomáhania a navádzania, pokusu“ (článok 5) s cieľom zahrnúť tieto konania vo vzťahu k manipulácii s referenčnými hodnotami. 3. VPLYV NA ROZPOČET Zmenený a doplnený návrh nemá žiadny vplyv na rozpočet Únie. Návrh smernice Komisie o trestných sankciách za obchodovanie s využitím dôverných informácií a manipuláciu s trhom, KOM(2011) 654 v konečnom znení, sa mení a dopĺňa takto: 1. V článku 2 sa dopĺňa tento odsek 3: „3. „Referenčná hodnota“ je akýkoľvek komerčný index alebo uverejnené číslo vypočítané uplatnením vzorca na hodnotu jedného alebo viacerých podkladových aktív alebo cien vrátane odhadovaných cien, úrokových mier alebo iných hodnôt alebo prehľadov, odkazom na ktoré sa určuje suma splatná v rámci finančného nástroja.“ 2. V článku 4 sa dopĺňa toto písmeno e): „e) prenášanie nepravdivých alebo zavádzajúcich informácií, poskytovanie nepravdivých alebo zavádzajúcich vstupných informácií alebo akákoľvek iná rovnocenná činnosť, ktorou sa úmyselne manipuluje s výpočtom referenčnej hodnoty.“ 3. V článku 5 sa odsek 2 nahrádza takto: „2. Členské štáty prijmú potrebné opatrenia, aby zaručili, že pokus o spáchanie niektorého zo skutkov uvedených v článku 3 písm. a) a v článku 4 písm. a), b) a, c) a e) je trestaný ako trestný čin.“ V Bruseli Za Európsky parlament Za Radu predseda predseda